- Glawk-Leedah
- <
- 5
- >

Es 5. Gabiddel.
En Gebayt Fa Bamhatzichkeit
1 Denk an uns, oh Hah, denk vass es gevva hott zu uns;
gukk un sayn unsah shohm.
2 Unsah eahbshaft is ivvah-gedrayt vadda zu fremdi,
un unsah heisah zu auslendah.
3 Miah sinn kinnah unni eldra, unni en daett,
unsah maemma sinn vi vitt-veivah.
4 Miah missa's vassah kawfa es miah drinka,
un missa betzawla fa unsah hols.
5 Mitt en yoch um unsah hals sinn miah gedrivva,
miah sinn meet un finna kenn roo.
6 Miah henn missa di hand naus hayva zu Egypta un Assur,
so es miah genunk broht henn.
7 Unsah feddah henn ksindicht un layva nimmi,
un miah missa iahra shtrohf nemma.
8 Gnechta roola ivvah uns,
nimmand kann uns frei macha funn iahra hend.
9 Im kfoah funn unsah layva, greeya miah unsah broht,
veil di shvatt draus in di vildahnis is.
10 Unsah haut is fabrend es vi in en offa,
funn demm shreklicha hungah.
11 Veibsleit sinn fashohmd vadda in Zion,
un leddichi mayt in di shtett funn Juda.
12 Di evvahshti sinn kanka vadda,
un di eldishti greeya kenn eah.
13 Di yunga mennah missa mawla an di meel-shtay,
un di boova shtolbahra unnich di gvicht funn feiyah-hols.
14 Di alda mennah hokka nimmi am shtatt-doah,
un di yungi leit henn ufkeaht iahra harfa shpeela.
15 Di frayt in unsah hatza is fatt;
unsah danses is zu dreebsawl gedrayt.
16 Da krohn is funn unsah kobb kfalla;
vay zu uns, veil miah ksindicht henn.
17 Deich dess is unsah hatz shvach,
deich dee sacha sinn unsah awwa dunkel.
18 Veil da Berg Zion so en veeshtah, leahrah blatz is,
dann doon di faxa drivvah shpringa.
19 Du, oh Hah, roolsht fa'immah,
un dei kaynich-shtool bleibt funn kshlecht zu kshlecht.
20 Favass dusht du uns immah fagessa?
Favass dusht du uns so lang hokka lossa?
21 Bring uns zu diah, oh Hah, so es miah zrikk gay kenna;
Mach unsah dawwa nei vi als difoah.
22 Adda hosht du uns gans falossa?
Zayld dei haysah zann geyyich uns nee nett shtobba!

- Glawk-Leedah
- <
- 5
- >

© 2016 WBT